
Muzica in spirala, de la Makrokosmos 


la Metabizantinirikon. 
Notatie, temporalitate si simbolism in creatia 
lui George Crumb si Octavian Nemescu? 


Tiinde Sur 


Imaginea simbolica a spiralei, componenta de baza a universului, 
o regăsim în egală măsură la nivel micro- si macro-; de la formele 
miniaturale din natură (a se vedea cochiliile melcilor și ale scoicilor), 
continuând cu fenomene atmosferice precum tornadele, și până la 
forma galaxiilor, cu mișcarea lor de expansiune. Conceptul de spirală, 
prin conformatia geometrică a acestei forme, devine practic sinonim cu 
ideea de infinit, de neîncetată înnoire și evoluţie. 

În decursul celei de a doua jumătăţi a secolului XX, compozitori 
din diverse zone geografice ale lumii au fost preocupaţi constant de 
evocarea acestor dimensiuni arhetipale în muzică, dimensiuni profund 
încărcate de sacralitate. Încifrată în mesajul unor lucrări sau adusă 
explicit în partitură, spirala s-a infiltrat în paginile unor compozitori, sub 
forma notatiei grafice. Apărut începând cu anii '50-'60, acest inedit mod 
de configurare a partiturilor muzicale a deschis noi perspective în 
privinţa limbajului sonor și a iniţiat un nou model de comunicare între 
compozitor și interpret. 

Pentru a ilustra tema prezentei cercetări, ne-am restrâns 
demersul la studierea și compararea a două lucrări, semnate de doi 
reputați compozitori, plecaţi de curând dintre noi: americanul George 
Crumb (1929-2022) și artistul român Octavian Nemescu (1940-2020). 
Ambii au creionat o estetică inedită prin creaţia lor, ce i-a individualizat 
în peisajul componistic internaţional, în egală măsură iscând controverse 
și trezind o profundă admiraţie timp de decenii. Pe lângă o profundă 
ancorare a muzicii lor într-un spaţiu al profunzimilor de natură filosofică 
și spirituală, George Crumb și Octavian Nemescu au dus timbralitatea și 


1 Prezentul studiu a fost publicat în revista „Colloquia Artium”, nr. 2 / 2022, 
Oradea, pp. 36-43. https://cloud.uoradea.ro/index.php/s/ffZayXNosDd9Y CF 

conceptul creator al muzicii într-o nouă direcție, căutând noi puncte 
tangentiale între dimensiunea spatio-temporala a muzicii cu cea a 
sacrului universal. 

George Crumb, considerat a fi cel mai european compozitor de 
pe continentul american, este recunoscut mai cu seamă pentru 
exploatarea rafinată a efectelor timbrale în lucrările sale. Prin această 
trăsătură, el a reușit să confere individualitate sonoră muzicii lui și, 
totodată, să lărgească spectrul de percepţie al ascultătorilor. Având 
drept surse de inspiraţie compozitori romantici, post-romantici, moderni 
și impresioniști europeni precum Gustav Mahler, Claude Debussy și Bela 
Bartok (uneori și reprezentanţii celei de a doua școli vieneze), Crumb a 
tratat cu măiestrie aspectele care tin de spatialitatea muzicală. El a fost 
preocupat în mod constant de găsirea echilibrului dintre varietatea și 
economia mijloacelor muzicale, prin combinarea unor motive scurte și 
jonglarea cu acestea din urmă prin procedee de variație continua. 

Împărţită în patru volume, lucrarea Makrokosmos se recomandă 
drept o replică în oglindă a lucrării lui Bartok — Mikrokosmos, și se 
impune ca o reţetă novatoare în sfera muzicii pentru pian preparat. 
Totodată, compozitorul încarcă simbolic muzica sa cu o puternică 
perspectivă astrală. Primul volum, publicat în anul 1972, conţine 12 
piese, fiecare asociată cu câte un semn zodiacal și fiind dedicată unui 
prieten al autorului. Cele 12 piese sunt grupate în trei secțiuni diferite, 
fiecare cuprinzând câte 4 piese, iar ultima dintre cele patru transformă 
portativul într-un un simbol realizat prin notație grafică (crucea, cercul, 
spirala). În prefața partiturii, Crumb explică procesul său creator și oferă 
detalii de laborator asupra intentiilor muzicale pe care le-a transpus pe 
portativ, inclusiv sub formă de simboluri ilustrate: ,,[...] uneori destul de 
vii, uneori vagi și aproape subliminale, aceste imagini păreau să se 
unească în jurul următoarelor câteva idei: “proprietățile magice’ ale 
muzicii, problema originii răului, ‘atemporalitatea timpului”, un 
sentiment al profunzimii, ironiile vieţii (exprimate, de asemenea, în 
muzica lui Mozart și Mahler)”2. întruchiparea muzicală a sublimului este 
prezentă nu doar prin limbajul muzical propriu-zis, ci și prin 
transplantarea în sunete a elementelor arhetipale, din natură, din 
spațiul cosmic, din sfera spiritualităţii și a spaţiului mitologic. 


1 George Crumb, prefață la partitura Makrokosmos, vol. 1, Peters Edition, 1981, 
p. 1 (traducerea noastră). 

Simboluri precum cel al crucii, al cercului, sau chiar al pacii 
exprimate prin portative ce iau aceste forme geometrice in partitură, 
vorbesc despre intentia compozitorului de a conecta efemerul sonor cu 
transcendenta. Acest concept de Augenmusik, prezent inca in Ars 
Subtilior, a conferit o dimensiune suplimentara partiturii, prin care se 
redă, atât muzical, cât și vizual, caracterul și mesajul lucrării. 

Un indiciu despre utilizarea spiralei de către Crumb, în ultima 
piesă din volum, este oferit de către autor în articolul său „Music: Does 
it have a future?” din revista The Kenyon Review: „S-ar putea ca astăzi să 
fie mai mulţi oameni care văd cultura evoluând mai degrabă în spirală 
decât liniar. Prin cercurile concentrice ale spiralei, punctele de contact și 
punctele de plecare în muzică pot fi găsite mai usor’*. Suspensia 
timpului, printr-o retorică de tip perpetuum mobile sau prin senzaţia de 
stază sonoră, cum întâlnim, de pildă, în Preludiu la după-amiaza unui 
Faun de Claude Debussy, se obţine ca efect în a IV-a și în ultima piesă 
din primul volum, Crucifixus și Spiral Galaxy. 


T Pai eee 

Fa 
GR 


(EL Bar, somes) 


Ex. 1: George Crumb: Makrokosmos I, Crucifixus? 


1 George Crumb, „Music: Does it have a future?”, in The Kenyon Review, nr. 3/2 
(Summer, 1980), p. 116 (traducerea noastră). 
2 George Crumb, Makrokosmos, vol. 1, Peters Edition, 1972, p. 10. 

Cea dintâi, redată grafic într-o forma de cruce, unifică trei 
secțiuni: primele două, având un caracter melancolic și misterios, 
plasate pe axa orizontală, iar ultima secţiune, C-ul, evocă serenitate și o 
perspectivă transcendentala, înscrisă pe axa verticală, asigurând 
senzaţia de „timp suspendat”. Acesta este accentuat totodată de către 
compozitor prin „fade-out”-ul de la finalul lucrării, realizat prin stingerea 
treptată a acordurilor susținute. 


Ultima piesă din Makrokosmos I anunţă prin titlul ei - Spiral 
Galaxy, forma grafică a partiturii, cu portativul de cinci linii dispus în 
spirală. Discursul sugerează o plasare a muzicii în atemporalitate, prin 
lipsa unei pulsatii clare, estompate de curgerea notelor în valori ritmice 
granulare, prin prezenţa fermatelor și fixarea înălțimilor pe elementele 
unei structuri tetratonice. Staticismul armonic și tempo-ul foarte lent 
contribuie la rândul lor la dispersarea evenimentelor sonore pe axa 
temporală, sugerând transcendenta și anularea totală a curgerii timpului 
pe orizontală. 


12. Spiral Galaxy 
[SYMBOL] 


Aquarius) 


Ex. 2: George Crumb: Makrokosmos I, Spiral Galaxy! 


1 George Crumb, Makrokosmos, vol. 1, Peters Edition, 1972, p. 19. 

Pe teritoriul României, muzica bizantină a fost una dintre 
principalele surse de inspirație pentru multi compozitori români, și 
amintim aici doar câteva nume: Dumitru Georgescu Kiriac, Gavriil 
Musicescu, Paul Constantinescu, Octavian Nemescu etc. Spre deosebire 
de spaţiul galactic evocat de către George Crumb, Octavian Nemescu 
ancorează piesa Metabizantinirikon în spaţiul unei pan-religii. Însuși 
titlul lucrării, prin particula ”Meta”, sugerează aruncarea unei priviri de 
sus, de tip „bird's-eye view” sau „din avion” asupra universului sonor 
bizantin și o ieșire din spațiul ecleziastic. Autorul reușește să transforme 
muzica acestei piese pentru clarinet / saxofon (sopran/alto/tenor) / 
vioară / violă și bandă magnetică, scrisă în anul 1984, dintr-un spectacol 
pasiv într-o căutare pe cont propriu a ,,esentei” sonore și a absolutului. 
Regăsim și în cazul lui Nemescu o preocupare constantă pentru lărgirea 
spectrului sonor sub aspect timbral, căci lucrarea Metabizantinirikon 
apelează inclusiv la sunetele produse electronic. 


Ex. 3: Octavian Nemescu: Metabizantinirikon' 


1 Exemplu preluat din O. Nemescu, Metabizantinirikon (1984): Practicarea la 
altitudine TRANSCULTURALĂ a muzicii, în Muzica, nr. 8/2017, p. 23. 

Aderând prin substanţa ei la muzica experimentală, piesa 
prezintă următoarele caracteristici: liniaritatea melodica este 
distorsionată, iar isonul tipic cântului bizantin de strană se găsește 
transformat într-un zumzet de fond perpetuu (sunet de greieri cosmici, 
după afirmaţia compozitorului7), care amintește prin efectul acustic 
rezultat, de Night of the Electric Insects din cvartetul de coarde Black 
Angels de George Crumb. 

Din punct de vedere al macrostructurii, substanța lucrării lui 
Octavian Nemescu (varianta cu bandă magnetică și instrument solist) 
este dispusă în partitură în formă de cruce (inclusiv sub aspectul 
notatiei, ce adoptă același simbol vizual). În acest simbol, compozitorul a 
încifrat, de fapt, o scară ascensională întoarsă, și a condensat vizual 
totalitatea lumii. Privind însă în detaliu această partitură inedită, se 
observă configuraţia unui trup omenesc, ale cărui picioare, organe 
genitale și abdomen formează secţiunea A; B-ul (axa orizontală) 
sugerează, prin prezenţa celor trei tipuri de spirale, mâinile, etajul inimii 
și al plămânilor, iar ultima secţiune, C-ul, desemnează zona capului, 
mintea și aura, cele din urmă dispuse în șapte trepte de altitudine, în 
chip de Transfigurare si de Înălţare. Discursul muzical, ţesut ca o 
complexă politemporalitate, mizează pe îmbinarea dintre continuitate și 
discontinuitate, pe evoluţia sonoră circulară (închisă și/sau deschisă), în 
formă de spirală. 

Cele trei tipuri de spirale circular-deschise amintite anterior sunt 
destinate unui instrument solist (vioară, violă, saxofon sau clarinet) și se 
consolidează ca o gravitație sonora în jurul unui centru, care în toate 
cele trei cazuri este reprezentat printr-un sunet (re sau sol). În cadrul 
primei variante spiralice (a melcului), linia melodică instrumentală 
gravitează în jurul teritoriului sonor bizantin, trecând pasager prin indicii 
muzicale ale unor spaţii geografice diferite: Europa modernă, Asia, 
Australia şi Africa. 

Procedeele tehnice de stratificare a materialului muzical, 
condensarea, dilatarea sau multiplicarea sonoră, desenează discursul 
muzical prin volute circulare, pregătind trecerea spre o nouă stare 
circular-deschisă. În cadrul următoarelor două ipostaze, cea a spiralei 
scoicii și a oului, linia melodică „se învârte” pe trasee circular-simetrice 
în jurul sunetului-pivot re și apoi, sol. Odată cu apariţia spiralei oului, 
evoluţia interpretul se deplasează pe traiectorii circulare din ce în ce mai 


1 Octavian Nemescu, Op. cit., p. 25. 

largi, evadand din sfera bizantină în care s-a ajuns odată cu prima 
spirală. Cuvintele autorului despre propria lucrare sunt revelatoare și 
oferă o perspectivă asupra alcătuirii, conținutului și esteticii acestui opus 
inedit: 
„În cazul tuturor celor trei spirale, axa lor orizontală pune în 
evidență TIMPUL, iar cea verticală SPAŢIUL sonor. Adică, în 
partea stângă a spiralelor sunt sunetele scurte, iar în cea dreaptă 
cele lungi, deasupra acutele şi dedesubt (în partea de jos) 
gravele. Din când în când, cântarea instrumentală ’aluneca’ de pe 
traseele spiralice, 'aderând” spre zona A, deci spre o desfășurare 
melodică ce sugerează declanșarea instinctelor animalice”?. 


1 Octavian Nemescu, Op. cit., pp. 24-25. 

Ex. 4: Octavian Nemescu: Metabizantinirikon, 
spirala scoicii, a melcului și a oului! 


În ambele cazuri prezentate - piesele Makrokosmos și 
Metabizantinirikon, regăsim o notație plasată la granița dintre cea 
convenţională și cea grafică. Cele două partituri semnalează aderenţa 
discursului la un aleatorism parţial controlat ce generează o formă 
muzicală deschisă. Ambele piese sunt investite cu o pronunțată 
componentă simbolică, cea a sacrului raportat la scară cosmică și 
proiectează mesajul în planul transcendentei. 

Privite comparativ, cele două lucrări, deși atât de puternic 
amprentate de stilul fiecărui autor la nivelul limbajului, au solide puncte 
de convergenţă la nivel estetic și chiar filosofic; ele vorbesc, prin 
simbolul grafic al spiralei din partitură, una, despre cosmologie sonoră 
(în cazul lui Crumb, veritabil maestru al Mecanicilor celeste), cealaltă, 
despre dimensiunea sacră (în cazul lui Nemescu, recunoscut maestru al 
spiritualității universale traduse în sunete) și descriu două inedite 
ipostaze ale sublimului în creaţia secolului XX. 


1 Irinel Anghel, Orientări, Direcţii, Curente ale muzicii românești din a doua 
jumătate a secolului XX, București, Editura Eikon, 2018, pp. 310-312. 

SUMMARY 


Tunde Sur 


Spiral music, from Makrokosmos to Metabizantinirikon. 
Notation, temporality and symbolism 
in George Crumb’s and Octavian Nemescu’s oeuvre 


This paper proposes a comparison of two works by George Crumb and 
Octavian Nemescu, two outstanding composers of the 20th and 21st 
centuries who recently left us. These two authors built, on different 
continents, an original musical aesthetic while demonstrating a 
profound affinity to the spiritual dimension of art. 

Both composers included spirals in their graphic notation. The partially 
controlled aleatory they both used opened up a wide range of possible 
symbolic analytical interpretations. While Crumb's Makrokosmos claims 
to be Bartok’s inverted Mikrokosmos, it also evokes the cosmos and the 
zodiac. Nemescu, for his part, anchors his work Metabizantinirikon in 
the philosophical realm of pantheism, updating the ritual chant through 
the sharp inflections of electronic music. 

These two works speak through the graphic depiction of the spiral in 
their respective scores: one is engaged with sounding cosmology 
(Crumb), the other connected to the sacred dimension (Nemescu). Each 
describes a different case of the sublime in the musical repertoire of the 
20th century. 


53 


